Sag anlagt den 30. august 2022 — Europa-Kommissionen mod Kongeriget Spanien

(Sag C-576/22)

(2022/C 418/16)

Processprog: spansk

Parter

Sagsøger: Europa-Kommissionen (ved C. Hermes og E. Sanfrutos Cano, som befuldmægtigede)

Sagsøgt: Kongeriget Spanien

Sagsøgerens påstande

— Det fastslås, at Kongeriget Spanien har tilsidesat sine forpligtelser i henhold til artikel 3, stk. 4, og artikel 5, stk. 4 (sammenholdt med bilag II og II) og 5, i Rådets direktiv 91/676/EØF (1) af 12. december 1991 om beskyttelse af vand mod forurening forårsaget af nitrater, der stammer fra landbruget, idet det ikke for hver af de i stævningen identificerede forurenede målesteder i Castilla y León, Extremadura, Galicien, Balearerne, De Kanariske Øer, Madrid og den selvstyrende region Valencia har udpeget afvandingsområder (overfladevand) eller infiltrationsområder (grundvand) som nitratsårbare zoner, idet det i handlingsprogrammerne for Aragonien, Castilla-La Mancha, Castilla y León, Extremadura og Madrid ikke har truffet alle obligatoriske, nødvendige foranstaltninger, idet det ikke har truffet supplerende eller skærpede foranstaltninger for eutrofiering for hele landet og for så vidt angår nitratforurening for de selvstyrende regioner, hvor der er konstateret stigende forurening på målestederne i de nitratsårbare zoner, og særligt i Aragonien, Castilla-La Mancha, Castilla y León og Murcia.

— Kongeriget Spanien tilpligtes at betale sagsomkostningerne.

Søgsmålsgrunde og væsentligste argumenter

Til støtte for søgsmålet har Europa-Kommissionen fremsat tre anbringender om manglende opfyldelse af forpligtelser.

Med det første anbringende har Kommissionen gjort gældende, at Kongeriget Spanien har tilsidesat sine forpligtelser i henhold til artikel 3, stk. 4, i direktiv 91/676/EØF. Det er Kommissionens opfattelse, at Kongeriget Spanien har tilsidesat denne bestemmelse i Castilla y León, Extremadura, Galicien, Balearerne, De Kanariske Øer, Madrid og den selvstyrende region Valencia, idet der fortsat findes områder, der ikke er blevet udpeget som nitratsårbare zoner, eller som ikke er omfattet af de eksisterende nitratsårbare zoner, til trods for at de oplysninger, der er blevet indhentet gennem overvågningsnetværket for nitratforurening, der stammer fra landbruget, begrunder, at områderne udpeges som nitratsårbare zoner eller omfattes heraf.

Med det andet anbringende har Kommissionen i det væsentlige gjort gældende, at handlingsprogrammerne for regionerne Aragonien, Castilla-La Mancha, Castilla y León, Extremadura og Madrid ikke fastsætter alle de obligatoriske foranstaltninger, der er påkrævet i henhold til direktiv 91/676/EØF, og at det derved tilsidesætter artikel 5, stk. 4. Kommissionen har nærmere bestemt anført, at handlingsprogrammerne i de nævnte regioner ikke indeholder tilstrækkelige foranstaltninger med hensyn til brugen af gødning på stejle skråninger, som omhandlet i punkt A.2 i bilag II til direktiv 91/676/EØF, hvortil der henvises i samme direktivs artikel 5, stk. 4. Kommissionen er endvidere af den opfattelse for det første, at der fortsat mangler foranstaltninger i handlingsprogrammet for den selvstyrende region Extremadura med hensyn til midlertidig opbevaring af fast husdyrgødning i jorden, optegnelser om anvendelse af gødning og den højeste tilladte mængde husdyrgødning pr. hektar, som tilføres jorden, og for det andet, at handlingsprogrammet for den selvstyrende region Madrid ikke indeholder de nødvendige foranstaltninger med hensyn til midlertidig opbevaring af kunstgødning i jorden, som omhandlet i bilag II og III til direktiv 91/676/EØF.

Med det tredje anbringende har Kommissionen gjort gældende, at Kongeriget Spanien ikke har truffet de supplerende eller skærpede foranstaltninger, som er påkrævet i henhold til artikel 5, stk. 5, i direktiv 91/676/EØF. Medlemsstaterne træffer i medfør af denne bestemmelse, inden for rammerne af handlingsprogrammerne de supplerende eller skærpede foranstaltninger, som de anser for nødvendige, hvis de foranstaltninger, der fremgår af samme artikels stk. 4 ikke er tilstrækkelige til at nedbringe vandforureningen og forebygge yderligere forurening forårsaget eller fremkaldt af nitrater, der stammer fra landbruget. Det er Kommissionens opfattelse, at Kongeriget Spanien ikke har truffet de supplerende eller skærpede foranstaltninger, der er nødvendige for at modvirke den stigende forurening af nitratsårbare zoner i Aragonien, Castilla-La Mancha, Castilla y León og Murcia. Kommissionen har ligeledes gjort gældende, at Kongeriget Spanien ikke har truffet de supplerende eller skærpede foranstaltninger, der er nødvendige for at afhjælpe eutrofieringen i hele landet, selvom de tilgængelige oplysninger viser, at de i handlingsprogrammerne fastsatte foranstaltninger ikke er tilstrækkelige til at nedbringe og forebygge forureningen.

(1) EFT 1991, L 375, s. 1.